**JEGYZŐKÖNYV**

**Készült 2013-03-25-én a Sóskúti Víziközmű - társulat Küldöttgyűlésén, 2038 Sóskút Szabadságtér 1. sz. alatt**

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve):

**INTÉZŐ BIZOTTSÁG: Jónás József az Intéző Bizottság elnöke, Kuzselné Schóber Ágnes, König Ferenc**

**ELLENŐRZŐ BIZOTTSÁG: Kalmárné Farkas Magdolna, Mészáros József, Kövesdiné Kiss Marianna**

**KÜLDÖTT TAGOK: Ábel Julianna, Mátrai Miklós, Ottinger László, Papp Istvánné, Stöckler Tibor, Városi Jánosné**

**MEGHÍVOTT: dr. Újházi Miklós jegyző**

**Napirendi pontok:**

1. **A 2012. éves beszámoló és mérleg elfogadása**
2. **A 2013. évi üzleti tervének elfogadása**
3. **A beruházás megvalósításához szükséges hitelfelvétellel kapcsolatos beszámoló és további teendők**
4. **Egyebek – ingatlan tulajdonos változáskor, a befizetett hozzájárulásokkal kapcsolatban**

**Jónás József, az Intéző Bizottság elnöke** köszönti a megjelenteket, megállapítja, hogy a gyűlés határozatképes. Megnyitja a gyűlést, felkéri Ábel Juliannát a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.

**A Küldöttgyűlés a javasolt napirendi pontokat elfogadta, 12 igen szavazattal, egyhangúan megszavazta.**

**Jónás József:** Rátér az első napirendi pontra. Röviden ismerteti, hogy a 2012. évi pénzügyi terv jól teljesült, egyre több a lekötésekből származó kamatbevételünk. Felteszi a kérdést, hogy van-e hozzászólás?

**Mészáros József**: Negyedévente ellenőrizte a 2012-es év nyilvántartásait és könyvelését, ezeket rendben találta, a könyvelővel való együttműködés megfelelő volt 2012-ben. A tagok által történő befizetések nyilvántartásának a vezetése és a FUNDAMENTA részére történő havi átutalások és adatszolgáltatások rendben megtörténtek. A 2012. évi adminisztrációs munka minősége megfelelő volt. Az Ellenőrző Bizottság részéről elfogadhatónak tartja és elfogadásra javasolja a 2012.évi beszámolót és mellékleteit, mérleget és eredmény kimutatást.

**Jónás József:** Szavazásra teszi fel, a 2012. évi beszámoló és eredmény kimutatás elfogadását?

**A Küldöttgyűlés 12 Igen szavazattal, egyhangúan elfogadta a 2012. évi beszámolót, mérleget és eredmény kimutatást.**

**1/2013. sz. határozat:**

*„A Küldöttgyűlés elfogadja a 2012-es év üzleti beszámolóját, eredmény kimutatását és annak mellékleteit.”*

**Jónás József:** Rátér a második napirendi pontra, a 2013. évi üzleti tervvel kapcsolatban tájékoztatja a megjelenteket, hogy bizonytalan pontnak tekinthető a tervben szereplő bank költség, közjegyzői díj.

**Mészáros József:** A lekötött banki betétek kamatából származó tervezett bevételt a 2013. évre vonatkozólag magasnak tartom. Figyelembe véve a folyamatos Jegybanki alapkamat csökkentést, ez a terv véleményem szerint biztos, hogy nem teljesíthető. Amennyiben a változtatást nem most kívánja meglépni a Küldöttgyűlés, úgy az év előrehaladtával, látva a kamatbevételek alakulását, a terv ezen pontja év közben is módosításra kerülhet, amennyiben jelentős eltérések következnének be.

A hitelfelvételt érintő banki költségek szintén nem tervezhetőek 100%-an, tekintettel arra, hogy jelenleg is tárgyalásokat folytatunk és konkrét aláírható szerződési ajánlattal és kondíciókkal még nem rendelkezünk.

**Jónás József:** Mivel nincs más hozzászólás, azzal a kiegészítéssel, hogy amennyiben a tervezett adatokhoz képest a teljesítések nagymértékben eltérnek, a Küldöttgyűlést összehívja és módosításra kerül a terv, szavazásra teszi fel a 2013-as év üzleti tervének elfogadását.

**A Küldöttgyűlés 12 Igen szavazattal, egyhangúan elfogadta a 2012. évi üzleti tervet.**

**2/2013. sz. határozat:**

*„A Küldöttgyűlés elfogadja a 2013-as év üzleti tervét, azzal a kiegészítéssel, hogy amennyiben a tervezett adatokhoz képest a teljesítések nagymértékben eltérnek, a 2013-as év üzleti terve módosításra kerül.”*

**Jónás József:** Amint az előterjesztésben már ismertettem Önökkel,a legutóbbi küldöttgyűlésen a K&H Bank indikatív ajánlatát tartottuk elfogadhatónak, majd a további tárgyalások során kiderült, ez a bank nem akar eltekinteni attól, hogy az Önkormányzat és a Társulat teljes számlaforgalmát ne ők kezeljék. Ezt a feltételt az Önkormányzat nem fogadta el, másrészt az adatszolgáltatásaink után a bank megbízottja nem jelentkezett hónapokig a szerződéssel, így további bankok bevonása mellett döntöttünk. Az elmúlt hónapok alatt további három banktól, a Takarékszövetkezettől, az OTP-től és Takarékbanktól is kértünk egy-egy indikatív hitelajánlatot. A Takarékszövetkezet nem adott ajánlatot, a másik két bankkal egy-egy tárgyalás keretében megpróbáltunk a Társulat számára kedvezőbb feltételekkel hitelt biztosítani. Itt ismételten az Ellenőrző Bizottság elnökének, Mészáros Józsefnek a segítségét kértem. A tárgyalásokat követően megállapítottuk, hogy az OTP bank ajánlata nem csak kedvező, de ezen a területen - csatorna beruházások finanszírozásához nyújtott hitelek területén -, az OTP Bank szakmailag is nagyobb tapasztalattal rendelkezik. Számos olyan kérdésben tudtak a segítségünkre lenni, amelyek fontosak a továbbiakban, így abban bízunk, hogy adott esetben gördülékenyebben fognak működni a hitelfelvétellel kapcsolatos ügyek.

Tudtommal az Önkormányzatnak vannak más törekvései is ez ügyben, a beruházás megvalósítását megpróbálják átadni az államnak, azaz állami hatáskörbe vonni a projekt megvalósítását, de ezzel kapcsolatban megkérem König Ferencet, hogy tájékoztassa a jelenlévőket az ügy jelenlegi helyzetéről.

**König Ferenc:** Az Önkormányzatnak valóban vannak ilyen törekvései, ugyanis szennyvízberuházások határidőben történő megvalósítása nemzetstratégiai érdekké vált, így az EU-s pályázatokon nyert támogatások időben történő felhasználását segíti az állam. Van egy olyan rendelet, ami alapján bizonyos beruházásokat átvesz az állam, jelenleg ezek száma 58 beruházás, de ezek között nincs ott a sóskúti csatorna beruházás. Azért lenne ez előnyös településünkre nézve, mert lényegesen meggyorsítaná a beruházás megvalósítását, sokkal kevesebb adminisztrációra lenne szükség. Ez ügyben levelezünk a Nemzeti Fejlesztési Minisztériummal, jó lenne, ha az állam átvállalná a projekt teljes menedzselését, sokkal gyorsabb és egyszerűbb lenne így.

**dr. Újházi Miklós:** Tavaly októberben kiadtak egy kormányrendelet amely alapján, lehetőség van a támogatási intenzitás növelésére. Erre rögtön reagáltunk, 2012. október 26-án benyújtottuk kérelmünket a támogatási intenzitás növelésére, erre érdemi választ a mai napig nem kaptunk, nem került elbírálásra.

Amint lehetőség nyílt a projekt kormányzati határkörbe vonására, szintén éltünk ezzel a lehetőséggel, ez ügyben 2013. március 13-án kérelmet nyújtottunk be a Nemzeti Fejlesztési Minisztériumhoz, kértük a sóskúti csatorna beruházás vizsgálatát, állami hatáskörbe vonását. Jelezték, hogy érdemi választ kapunk, tehát foglalkoznak az üggyel. Így az önerő pályázati kérelmünkre kaphatunk pozitív választ.

**Jónás József**: Itt vannak ellentmondások, a hitelfelvétellel kapcsolatban nem várhatunk, amennyiben nem kapunk pozitív választ az állami hatáskörbe vonásról és a hitelszerződés sem jön létre, a beruházás időben történő megvalósítása lehetetlenné válik.

**dr.Újházi Miklós**: A saját véleményem az, hogy a sóskútiak érdeke az, hogy ez a beruházás állami tulajdonba kerüljön, egy ilyen létesítmény működésére az Önkormányzatnak nincs semmi ráhatása, az árakat az állami hatóság határozza meg, ebből a településnek bevétele nem származik. Egyébként az OTP Bank ajánlatát jónak látom, az Önkormányzat részéről elfogadható.

**Mészáros József:** Az OTP Bank az Önkormányzat számlavezető bankja, a Társulat továbbra is a Takarékszövetkezetnél vezetheti a számláját, ha szükséges, a lekötött betéteit átirányíthatja egy OTP bankszámlára, egyébként készségesek tárgyalni, vannak még nyitott pontok az ajánlatukban, a további tárgyalások során megpróbálunk kedvezőbb feltételeket biztosítani a társulat részére. Egyébként a határozati javaslattal kapcsolatban szeretném megjegyezni, hogy az ellenjegyző nem én leszek, hanem szerintem itt a másik aláíró fél az Önkormányzat lesz.

A beruházás felvételéhez, az érintett ingatlanok figyelembevétele, valamint a jelenleg érvényes jogszabályi megfelelés alapján: kamattámogatott hitel 200.000 Ft/érdekeltségi egység megelőlegezésére biztosítható. A jogszabály figyelembevétele mellett, a sóskúti Víziközmű-társulatot érintő hiteligény **201.498.678 Ft**.

**Jónás József:** Más hozzászólás nincs, így szavazásra teszi fel, hogy a küldöttgyűlés felhatalmazza Jónás József Intéző bizottsági elnököt és Mészáros József Ellenőrző bizottsági elnököt, hogy haladéktalanul kezdje meg az egyeztetéseket az OTP Bank megbízott képviselőjével, a fentiekben megjelölt **201.498.678 Ft** összegű, önrész előfinanszírozásához szükséges hitelfelvételi szerződés véglegesítését illetően. A szerződés végleges változatát Jónás József, az Intézőbizottság elnöke és a Sóskúti Önkormányzat képviselője írhatja alá.

**A Küldöttgyűlés 12 Igen szavazattal, egyhangúan megszavazta az alábbi határozatot:**

**3/2013. sz. határozat:**

*„A küldöttgyűlés felhatalmazza Jónás József Intéző bizottsági elnököt és Mészáros József Ellenőrző bizottsági elnököt, hogy haladéktalanul kezdje meg az egyeztetéseket az OTP Bank megbízott képviselőjével, a* **201.498.678** *Ft összegű önrész előfinanszírozásához szükséges hitelfelvételi szerződés véglegesítését illetően. A szerződés végleges változatát Jónás József, az Intézőbizottság elnöke és a Sóskúti Önkormányzat képviselője írhatja alá.”*

**Jónás József:** Az egyéb napirendi pontok alatt, az érdekeltségi ingatlanok tulajdonosváltozásakor meglévő vagy befizetett hozzájárulással kapcsolatban, azt a javaslatot kaptuk, hogy a már befizetett hozzájárulásokat a Társulat számlájára kell visszautaltatni, a Fundamenta szerződések bármilyen okból való megszűntetésekor. Ingatlan eladásnál a Fundamenta szerződéseket átruházni nem lehet, mindenképpen megszűntetésre kerül sor, az érintett szerződések aktuális egyenlegét a Fundamenta a Társulat számlájára visszautalja, az új tulajdonosnak, pedig a különbözetet kell megfizetnie. A hitel felvétele után egyébként is minden szerződés módosításkor, bármilyen jellegű módosításhoz a hitelező banknak is hozzá kell járulnia, ugyanis a hitelező bank lesz a tovább engedményes.

**Mészáros József:** Ez jogos, ugyanis a hitel alapját a Fundamentánál érvényben lévő szerződések összesített állománya jelenti. Így ezeknek a szerződéseknek a megszűntetésekor - bármilyen oknál fogva -, a meglévő aktuális egyenlegek visszautalására a befizető részére, már nem lesz lehetőség, ráadásul a megtakarítási futamidő felénél tartunk, tehát annál is inkább indokolt ez a lépés.

**Kövesdiné Kiss Marianna**: Hogyan jut el az információ az érintett ingatlantulajdonosokhoz?

**Mészáros József:** Minden év első negyedévében kiküldjük az egyenlegközlőket, amiben felhívjuk a társulati tagok figyelmét arra, hogy amennyiben a tagsági jogviszony alapjául szolgáló érdekeltség megszűnik, azaz tulajdonosváltozás, ingatlan adás-vétel, öröklés következik be, azt kötelesek a Társulatnál írásban jelezni. Ezenkívül a Társulat honlapjára is felkerülnek ezek az információk.

**dr. Újházi Miklós:** Egy figyelemfelhívás, emlékeztető megjelentetésére a Sóskúti újságban lehetőség van, így külön értesíteni csak azokat az ingatlantulajdonosokat kell, akik nem Sóskúton tartózkodnak és esetleg nem jut el hozzájuk a helyi újság.

**Jónás József:** Mivel ehhez a témához nincs több hozzászólás szavazásra teszi fel azt a javaslatot, miszerint a befizetett érdekeltségi hozzájárulások, ingatlantulajdonos változáskor a Társulat számláján maradjanak, illetve a Fundamentánál meglévő megtakarítások a Társulat számlájára kerüljenek visszautalásra, az új tulajdonosoknak így csak a különbözetet kell megfizetniük.

.

**A Küldöttgyűlés 12 Igen szavazattal, egyhangúan megszavazta az alábbi határozatot:**

**4/2013. sz. határozat:** *„A befizetett érdekeltségi hozzájárulás, ingatlantulajdonos változáskor a Társulat számláján marad, illetve a Fundamentánál meglévő megtakarítás összege a Társulat számlájára kerül visszautalásra, az új tulajdonosnak így csak a különbözetet kell megfizetnie, OTP LTP szerződés megkötésével, 2013. szeptember 31-ig, ezt követően pedig egy összegben a Társulat számlájára utalva. OTP LTP szerződések megkötésére 2013. szeptember 31-ig lesz lehetőség. Azok az ingatlantulajdonosok, akik nem fizették meg érdekeltségi hozzájárulásukat, egyenlő havi részletekben, folyamatos részletfizetéssel, közvetlenül a társulat számlájára utalva is megtehetik, így az érdekeltségi hozzájárulás mértéke 297.000,- Ft. lesz. A havi részlet mértéke 4.950,- forint/érdekeltség, első részlet befizetésének határideje 2013. június 10., utolsó részlet befizetésének határideje 2018. május 10. Ezen befizetések összegét, hiteltörlesztésre fordítja a Társulat, a hitelt nyújtó OTP Bankkal kötendő szerződés szerint.”*

**Mészáros József:** Az ellenőrzések során a nem fizetőket figyelembe véve, elgondolkodtató, hogy ha például 40 érdekeltség után nem fizetnek, az már tíz millió forint, amit az Önkormányzatnak kell majd kigazdálkodnia, ha százan nem fizetnek, az már a sóskúti Önkormányzat költségvetésének a 8%-át teszi ki. Ez az elkövetkező években komoly problémákat fog generálni. Szeretném ezúton megkérni a jelenlévőket (értem ezalatt a Küldöttgyűlés valamennyi delegált tagját és a sóskúti Önkormányzat valamennyi képviselőjét), hogy példamutató magatartásunkkal, próbáljunk meg hatni a saját, közvetlen környezetünkben élő ingatlan tulajdonosokra, beszélgessünk velük, képviseljük a rendszeresen fizető emberek érdekeit, ehhez hozzátartozik a nem fizetők megszólítása, figyelemfelhívása is, valamint az általunk mutatott jó példa hogy fizetési kötelezettségünknek mindig határidőben tegyünk eleget. Sajnos az a tapasztalatom, hogy a nem fizetők többsége, nem a nehéz anyagi helyzetben élőkből tevődik össze, a kis jövedelemmel, kis nyugdíjjal rendelkező ingatlantulajdonosok jellemzően tisztességesen és rendszeresen fizetik a rájuk eső hozzájárulásukat. Ez ügyben valamit mielőbb tennünk kell.

**Kövesdiné Kiss Marianna:** Úgy tudom, hogy a nem fizetők tartozásainak behajtására van lehetőség.

**dr. Újházi Miklós:** Az Önkormányzathoz a Társulat keresetet nyújthat be a tartozások behajtására, ami azt jelenti, hogy átadnak egy listát, ami tartalmazza azokat az ingatlanokat amelyekre a tulajdonosok egyáltalán nem fizetik érdekeltségi hozzájárulásukat a csatorna beruházáshoz, vagy éven túli tartozást halmoztak fel.

**Jónás József:** Szavazásra teszi fel azt a javaslatot, miszerint azoknak a nem fizetőknek és kényszertagoknak a névsorát, 2013. május 31-i határidővel a Társulat átadja a Jegyzőnek, aki kezdeményezheti a tartozások behajtását.

**A Küldöttgyűlés 11 Igen szavazattal, 1 tartózkodás mellett megszavazta az alábbi határozatot:**

**5/2013. sz. határozat:** *„*A Társulat 2013. május 31-i határidővel, az adósságok behajtására, átadja községünk jegyzőjének, azoknak a nem fizetőknek, kényszertagoknak a névsorát, akik 2013. május 31-ig egyáltalán nem fizették meg érdekeltségi hozzájárulásukat, vagy éven túli tartozást halmoztak fel.”

**Jónás József:** - A mai gyűlés napirendi pontjait megtárgyaltuk, megszavaztuk, köszönöm, hogy megjelentek, ha semmi más kérdés nincs, a mai ülést berekesztem.

-kmf-

Jónás József

Intéző Bizottság Elnöke

A jegyzőkönyvet hitelesítette: Ábel Julianna